Adrie Jurgensen, Author at Tygerberg 104FM
Outeur: Adrie Jurgensen
Dagstukkies met Louise 16 Desember 2019
Posted on Desember 16, 2019 Desember 8, 2019 by Adrie Jurgensen
Johannes 3:3: #Gebore
"Daarop sê Jesus vir Hom: Dit verseker ek jou: as iemand nie opnuut gebore word nie, kan hy die koninkryk van God nie sien nie."
Ons God is werklik 'n God van tweede kanse. Hy weet dat ons sondige mense is, en dat Hy vir ons, nie net 'n tweede kans gee nie, maar ons verseker dat dit die enigste manier is om die koninkryk van God te sien. Ons kan God en sy koninkryk net sien as ons deur God aangeraak word, as geloof in ons harte deur Hom aangesteek word, as ons kindskap as 'n gawe van Hom ontvang.
Ek en jy weet dat om 'n sinvolle lewe hier op aarde te kan geniet ons God moet toelaat om Heer en Meester van ons harte en ons lewens te wees. Die Heilige Gees por ons ook dikwels aan – jy weet mos daardie stil stem wat ons baie keer nie ag op slaan nie? In hierdie Advent tyd, wil ek die geleentheid aangryp vir 'n tweede kans. Jy kan die geleentheid aangryp vir 'n tweede kans. Ons kan opnuut gebore word deur die Here te vra om in ons harte te kom bly, en die middelpunt van ons bestaan te wees.
Posted in UncategorizedLeave a Comment on Dagstukkies met Louise 16 Desember 2019
Posted on Desember 13, 2019 Desember 13, 2019 by Adrie Jurgensen
Posted in UncategorizedLeave a Comment on Dagstukkies met Naas 13 Desember 2019
Posted on Desember 12, 2019 Desember 12, 2019 by Adrie Jurgensen
Posted in UncategorizedLeave a Comment on Dagstukkies met Naas 12 Desember 2019
Dagstukkies met Naas 11 Desember 2019
Posted on Desember 11, 2019 Desember 11, 2019 by Adrie Jurgensen
Daniël 2:19-20: #Droom
"Daarop is in 'n naggesig die geheim aan Daniël geopenbaar. Toe het Daniël die God van die hemel geloof. Daniël het toe gespreek en gesê: mag die Naam van God geprys word van ewigheid tot ewigheid, want die wysheid en die krag is Syne."
God besoek Sy kinders in drome en naggesigte vir verskeie redes. Waarskuwings, bemoedigings en beloftes om 'n paar te noem. Vandag sien ons hoe God vir Daniël red van 'n gewisse dood deur 'n droom.
Daniël is diep in die moeilikheid. Nie net sy lewe nie, maar ook dié van sy drie vriende word bedreig deur iets wat glad nie hulle skuld was, of deur hulle toedoen veroorsaak was nie.
Koning Nebukadneser het 'n droom gehad en hy stel die menslik onmoontlike ultimatum aan al sy wyse manne. Nie net sy droom uitgelê word nie, maar hul moet ook bekend maak dit wat die koning gedroom het. By gebreke hieraan sou almal van hulle in stukke gekap word en van hulle huise mishope gemaak word. Die feit dat dit onregverdig is verander egter nie Daniël- hulle se penarie nie. Die besluit van die koning staan vas, en wanneer die teregstelling van al sy wyse manne na die enigste uitweg lyk, kom Daniël van dit te hore en hy raadpleeg sy God, die Here van die leerskare.
God besoek hom dan in 'n naggesig en wys aan Daniël die droom, en gee ook aan hom die uitleg van die droom. Presies die onmoontlike wat die koning van sy wyse manne verwag het. Wanneer Daniël dan die droom en sy uitleg aan die koning bekend maak, besef die koning dat die God van Daniël die enigste ware God van hemel en aarde is. Nie net red hierdie openbaarmaking die lewens van Daniël en sy drie vriende nie, maar ook die lewens van al die koning se wyse manne.
Is dit nie presies hoe God vandag nog werk nie? Wanneer ons op Hom vertrou, maak dit nie saak hoe onregverdig die lewe is of hoe groot die krisis is wat voor ons opduik nie. God het die vermoë om ons uit elke situasie te red as ons lewe voor Hom regverdig is. Soos Psalm 34:20 sê, "Al word die regverdige ook deur hoeveel rampe getref, die Here red hom uit almal."
Skep moed my vriend, my vriendin. Geen saak is voor God onmoontlik nie. Al lyk dinge HOE donker, God is steeds in beheer. In Johannes 10:29 belowe Jesus self dat niks ons uit Sy hand sal ruk nie. Kom ons loof Hom daarvoor!
Posted in UncategorizedLeave a Comment on Dagstukkies met Naas 11 Desember 2019
#TrotsSA, ons Top 10 vir 2019
Posted on Desember 10, 2019 Desember 10, 2019 by Adrie Jurgensen
Die Radio Tygerberg-nuusspan het hul top tien redes om trots Suid-Afrikaans te wees, saamgestel. Hoe lyk jou top 10 vir 2019?
Mej Suid-Afrika Zozibini Tunzi is op 8 Desember as Mej. Heelal gekroon. Saam met Margaret Gardiner in 1978, gevolg deur Demi-Leigh Nel-Peters in 2017, is Zozibini die derde Suid-Afrikaner om die Mej Heelal-kroon te wen. Sy is ook die eerste Mej. Heelal om die splinternuwe "Power of Unity"-kroon met 'n waarde van R73 miljoen, te dra.
Foto's: Miss Universe FaceBook-blad
Die Springbokke is op 2 November as die wêreldkampioene aangewys toe hulle Engeland met 32-12 in die finale wedstryd van die 2019 Rugby Wêreldbeker-toernooi geklop het. Die Bokke se keurders het ook geskiedenis gemaak deur Siya Kolisi as die eerste swart kaptein aan te wys.
Foto's: Getty Images, FaceBook-blad
Die Blitzbokke het die gees van Rugby Sewes-Wêreldbeker lewendig gehou toe die span op 8 Desember as wenners die Wêreldbekertrofee by die Dubai Sewes-toernooi verower het. Die Blitzbokke het die Royal Jesters 28-12 in die finaal geklop.
Foto's: Blitzbokke Twitter-blad
Die Suid-Afrikaanse Protea-netbalspan het op 22 Oktober as die 2019 Afrika Netbal-kampioen uitgestyg bo ander spanne toe die span vir Zambië 72-53 gewen het.
Foto's: Netball SA Twitter-blad
Die Ndlovu-jeugkoor van Limpopo, is die eerste Suid-Afrikaners om na die eindrondte van die gewilde Amerikaanse talentkompetisie, America's Got Talent, deur te dring. Die koor het op 19 November geskiedenis gemaak deur die eerste Suid-Afrikaanse musiekgroep te word wat die Hollywood Music in Media-toekenning in die kategorie van "Best Independent Music Video" kon wen saam met Grammy bekroonde Suid-Afrikaanse fluitspeler Wouter Kellerman.
Die 27-jarige Anrune Weyers het Suid-Afrika se eerste goue medalje by die 2019 Paralimpiese Wêreldkampioenskappe in Dubai gewen toe sy die kampioenskaprekord in die vroue se 400m T47 gebreek het om die eerste plek te behaal. Ntando Mahlangu het op sy beurt 'n goue medaljie in die mans 200m T61-kategorie behaal. Charl du Toit het brons in die mans se 400m T37 verwerf terwyl Reinhardt Hamman 'n brons medaljie in die mans F38 spiesgooi finale ontvang het.
Foto's: Anrune Weyers Twitter
Die KwaZulu-Natal boorling, Majoor Mandisa Nomcebo Mfeka, 'n Suid-Afrikaanse Weermag-vlieënier, het in Maart vanjaar die wêreld se eerste swart vroulike vegvliegtuigloods geword.
Die 21-jarige swemmer, Tatjana Schoenmaker, het die eerste Suid-Afrikaanse vroulike swemmer geword om 'n medalje by die FINA Wêreldkampioenskappe vir langafstandswem te behaal toe sy tweede in die 200 m-borsslag tweede geëindig het. Sy het die week daarna weer geskiedenis gemaak deur twee goue medaljes by die FINA Swem Wêreldbeker 2019 te wen.
Suid-Afrika het onlangs die Junior Ballet Klein Groep kampioenskap by die Internasionale Dans Organisasie se Wêreld Ballet en Jazz kamioenskappe in Warskou, Pole gewen.
Foto's: Michelle Nesbitt
10. Die 24-jarige Phumelela Mapukata is onlangs aangewys as Mr Death World aangewys. Hy het 20 deelnemers van 11 lande uitgestof om hierdie titel te wen. Hy wil sy titel gebruik om bewustheid en groter inklusiwiteit vir dowe mense in Suid-Afrika te skep en sê:
"WE NEED TO HAVE MORE SCHOOLS THAT TEACH DEAF PEOPLE SKILLS THAT DON'T REQUIRE THEM TO BE EMPLOYED BY SOMEONE ELSE."
Foto's: SADC News
Hooffoto : Vlae – GoodThingsGuy
Posted in UncategorizedLeave a Comment on #TrotsSA, ons Top 10 vir 2019
Dagstukkies met Naas 10 Desember 2019
Genesis 46:2-3: #Droom
"En God het tot Israel gespreek in naggesigte en gesê: 'Jakob, Jakob!' En hy antwoord: Hier is ek! Toe sê Hy: 'Ek is God, die God van jou vader. Moenie bevrees wees om na Egipte af te trek nie, want Ek sal jou daar 'n groot nasie maak."
Ons het gister gesien hoe God die mens besoek in 'n droom om hom te waarsku. Vandag sien ons hoe God vir Jakob besoek in 'n droom om 'n totale verskillende rede. God roep vir Jakob terwyl hy slaap en onmiddellik antwoord Jakob "Hier is ek". Wat hy daarmee te kenne gee is: hier is ek, Here, praat maar ek luister. Is dit ook ons gesindheid wanneer God met ons praat, of hoor ons partykeer nie so lekker nie? Ek vra sommer maar…
Dan sê God vir hom wie Hy is. Hy stel Homself bekend as die God van sy vader Isak. Duidelik het Jakob geweet wie hierdie God is. Isak het hom vertel van hierdie wonderwerkende God. Isak was immers op die altar, gereed om geoffer te word, onthou jy? Toe Jakob dus die stem van God hoor, het hy presies geweet wie hierdie God is. Die volgende strofe bevestig dan ook dat Jakob op een of ander stadium tot hierdie God van sy vader gebid het vir raad. Eerstens seker oor die groot stuk onsekerheid wat skielik voor hom lê, en ook omdat hy dalk bietjie bang was vir die lang reis wat voorlê. Daarom dan die vertroostende woorde dat hierdie God wat sy vader van 'n offer dood gered het, hom ook sal beskerm met die woorde "Moenie bevrees wees nie". Moenie bang wees nie. Dieselfde woorde wat Jesus ook aan Sy dissipels gesê het tydens die storm op die see van Galilea!
Nadat Jakob die vertroosting ontvang het om nie bang te wees nie, kom die belofte van God af dat Hy self vir Jakob 'n groot nageslag gaan gee! Jakob, wat deur omstandighede gedwing word om af te trek na Egipte, word gehoorsaam aan God en ontvang dan ook die belofte van die seën wat op hom sou wag wanneer hy in Egipte aankom. Deur sy gehoorsaamheid aan God – soos sy oupa Abraham en sy vader Isak – word Jakob deel van die Naam wat God self aanhaal wanneer Hy later na Homself verwys as die God van Abraham, Isak en Jakob.
Jy sal onthou dat niks tussen Abraham, Isak en Jakob se gehoorsaamheid aan God kon kom nie. Niks was belangriker nie. Daarom ook Samuel se woorde aan Saul: "…Kyk, om gehoorsaam te wees is beter as slagoffer, om te luister beter as die vet van ramme…" (1 Sam 15:22).
Kom ons wees gehoorsaam aan God om te lewe soos Hy van ons verwag!
Posted in UncategorizedLeave a Comment on Dagstukkies met Naas 10 Desember 2019
Dagstukkies met Naas 9 Desember 2019
Posted on Desember 9, 2019 Desember 9, 2019 by Adrie Jurgensen
Job 33:14 – 18: #Droom
"Want God spreek op een, ja, op twee maniere, maar die mens let nie op nie. In die droom, in 'n naggesig, as diepe slaap op die mens val tydens sluimeringe op die bed, dan open Hy die oor van die mense, en Hy druk die seël op die waarskuwing aan hulle; om die mens terug te hou van sy onderneming en trotsheid vir die man te verberg, sodat Hy sy siel kan red uit die kuil en sy lewe, dat dit nie omkom deur die spies nie."
Van die vroegste tye af leer ons dat God baie keer met die mens gespreek het deur drome. Dis vandag nog die geval. Hoeveel keer het jy al 'n droom gehad net sodra jy insluimer? Nog voor jy vas slaap! Dan weer met ander tye wanneer jy diep in droomland is. Dis waarvan Job praat in hierdie gedeelte.
Ons weet dat Job die oudste boek in die Bybel is. Ja, jy het reg gelees. Job is die oudste boek van die Bybel. Nie Genesis nie. Nou sê Job, God praat met die mens deur naggesigte as diepe slaap op hom val, maar ook voor hy diep slaap, net sodra hy insluimer op die bed. Daar is dus spesifieke redes waarom God met die mens praat.
Wanneer ek hierdie gedeeltes lees in Job 33 vanaf vers 14, word ek net weer opnuut bewus van God se absolute liefde en belangstelling in die mens. Sy begeerte om met Sy kinders te kommunikeer. Grotendeels ook omdat Hy die mens liefhet en bekommerd is oor sy welstand soos dit 'n goeie Vader betaam. Daarom dan juis die waarskuwing in hierdie gedeelte teen verkeerde gedagtes en dade, en hier praat Job spesifiek van trotsheid. Hoogmoed. God besoek die mens in sy slaap om hom te waarsku teen hierdie dinge wat hom sy lewe kan kos. Let op wat Job sê in vers 18. "Sodat Hy sy siel kan red uit die kuil en sy lewe, dat dit nie omkom deur die spies nie!"
In Spreuke 16:18 lees ons "trotsheid kom voor die verbreking en hoogmoed kom voor die val". So sal dit dan wees met die trotsaard. Met die hoogmoedige. Jesus sê self in Matteus 11:29 dat Hy, wat Jesus is, sagmoedig is en nederig van hart. Jakobus skryf in hoofstuk 4:6 "…daarom sê Hy: God weerstaan die hoogmoediges, maar aan die nederiges gee Hy genade."
Kom ons besluit vandag om, met God se genade, onsself nie beter te ag as 'n ander nie. Daar is 'n ou koortjie wat ons gesing het toe ek jonk was met die titel "te wees soos Jesus". Kan ek vra dat dit ons begeerte sal word om te wees soos Jesus…
Posted in UncategorizedLeave a Comment on Dagstukkies met Naas 9 Desember 2019
Naas se #droom van Restoration vir die Kaap
Posted on Desember 8, 2019 by Adrie Jurgensen
'n Nuwe stem op die 104FM-klankgolwe droom van herstel en oorgawe van die Kaap, is aan die brand vir Jesus en doen dit alles musiekinstrument onder die arm! Ontmoet pastoor Naas van Tonder.
Naas van Tonder, of te wel Ignatius, is 'n passievolle en vurige man vir die Here. Ignatius beteken vuur so jy kan niks minder verwag nie. Gebore en grootgeword in Pretoria, is dit hier waar Naas ook regte studeer het. Na sy bekering in 1994 het hy besluit om Teologie aan te pak. Die groot rede waarom Naas in die bediening ingegaan het is dat hy besef het hoe groot die oes is en hoe min die arbeiders is. Ook het hy besef hoe belangrik siele vir God is. Naas het weer uit voltydse bediening beweeg en werk nou vir 'n maatskappy wat spesialiseer in ontwerp en projekbestuur maar is ook die pastoor van sy eie bediening bekend as "Restoration".
Die Here het vir hom 'n visie gegee van 'n groot breekwatermuur wat skepe beskerm van die see terwyl hulle gerestoreer word en hy het daarna presies geweet wat sy skeppingsdoel is! Hierdie bediening se fokuspunt is om mense wat iewers in hul lewe seergekry het en waar die vyand kom steel het, weer heel te maak deur hulle te herinner aan Jesus se liefde en plan vir hul lewe. 'n Ander tak van hierdie bediening is kampe wat elke paar maande gehou word met die naam "Camp Restoration".
Naas is getroud met 'n pragtige vrou en helper in sy bediening, Helene, en het vier kinders en vier kleinkinders. Hy geniet kamp en ry graag fiets. Hy is talentvol en speel ses instrumente wat klavier, dromme, kitaar, orrel, trompet en die trekklavier insluit.
Naas se droom is dat nie net die hele Wes-Kaap nie maar ook die hele Suid-Afrika tot inkeer sal kom en na God sal draai. Naas is hierdie week ons skrywer van Dagstukkies met Naas met die tema #Droom.
Posted in UncategorizedLeave a Comment on Naas se #droom van Restoration vir die Kaap
Dagstukkies met Hugo 6 Desember 2019
Posted on Desember 6, 2019 Desember 3, 2019 by Adrie Jurgensen
Openbaring 4:2-3: #Kleur
"Ek het gesien daar staan 'n troon in die hemel en op die troon sit daar iemand. Sy voorkoms was soos opal en karneool. Om die troon was daar 'n reënboog met die glans van smarag."
Op die troon sit God die Vader. En Johannes het 'n gebrek aan woorde om die heerlikheid en skoonheid en heiligheid van God te beskryf! Selfs al was sy pallet gevul met elke kleur van die reënboog, of met die glans van smarag. So heerlik en rein en oorweldigend is die teenwoordigheid van God, die aangesig van God, dat Johannes met min woorde aan die hand van 'n paar kosbare edelstene God beskryf. Opaal, karneool en smarag. En tog lê daar in elkeen van hierdie edelgesteentes betekenis opgesluit. Opaal – deursigtige steen soos 'n diamant – 'n simbool van heiligheid, heerlikheid, skoonheid en suiwerheid. Karneool – 'n rooi steen wat iets van Goddelike oordeel uitbeeld. Smarag groen, genade en goedheid.
Vanaf die troon regeer God oor dit wat in die hemel aan die gebeur is, maar Hy regeer ook oor die skepping en regeer oor ons, sy skepsels. Alles is in hul bepaalde skeppingsorde. Hy is ten volle in beheer! En tog in die warboel van die uitdagings van ons hedendaagse lewe, en 'n wêreld wat lyk of dit uitmekaar val, vra die mense vra oor waar God is?
God is steeds op Sy troon. Hy vrywaar ons nie van lyding nie, maar Hy staan by ons. Hy hou nie alle laste van ons af weg nie, maar Hy dra dit saam ons. Hy het die dood nie uitgeban nie, maar Hy het wel die mag daarvan gebreek. God het nie gekom om ons leed weg te neem nie. Hy het ook nie gekom om ons leed te verklaar nie. Hy vul net ons lewe en ons leed met Sy teenwoordigheid.
Die Here Jesus bemoedig Sy volgelinge: "Hou moed: Ek het die wêreld klaar oorwin." Ons word in die brief aan die Hebreërs daaraan herinner dat "daar ook niks in die skepping is wat vir God onsigbaar is nie; alles lê oop en bloot voor sy oë. En aan Hom moet ons rekenskap gee." Heb 4:13. Ons dien 'n kleurvolle, soewereine God, wat die begin tot die voleinding ken en nooit deur wêreldgebeure verras word nie.
Netso is Hy ten volle bewus van die gebeure in ons individuele lewens. As Christus se volgelinge erken ons egter dat ons perspektief altyd beperk is. Daar is 'n groter prentjie wat ons dikwels nie kan sien nie. God is steeds op Sy troon en Sy planne en doelwitte sal seëvier. Die hele geskiedenis is op pad na die dag wanneer "elke knie sou buig, en elke tong sou erken: 'Jesus Christus is Here!" Fil 2:10-11.